钦定古今图书集成/理学汇编/文学典/第060卷 > 唐求
## 钦定古今图书集成/理学汇编/文学典/第060卷 > 唐求

按《茅亭客话》，“唐末蜀州青城县味江山人唐求，至性
纯悫，笃好雅道，放旷疏逸，几乎方外之士也。每入市，
骑一青牛，至暮醺酣而归，非其类不与之交，或吟或
咏，有所得则将槁撚为丸，内于大瓢中，二十馀年莫
知其数，亦不复吟咏。其赠送寄别之诗，布于人口。暮
年因卧病，索瓢致于江中，曰：‘斯文苟不沉没于水，后
之人得者，方知我苦心耳’。”漂至新渠江口，有识者云：
“唐山人诗瓢也。探得之，已遭漂润损坏，十得其二三，
凡三十馀篇，行于世。”《题郑处士隐居》云：“闻说最清旷，
及来愁已空。数点石泉雨，一溪霜叶风。业在有山处，
道成无事中。酌尽一樽酒，病夫颜亦红。”《赠行如上人》
云：“不知名利苦，念佛老岷沲。补衲云千片，焚香篆一
窠。恋山人事少，怜客道心多。日日斋钟后，高悬滤水
罗。”《题青城山范贤观》云：“数里缘山不厌难，为寻真诀
问黄冠。苔铺翠点仙桥滑，松织香梢古道寒。昼傍绿
畦锄嫩玉，夜开红灶撚新丹。锺声已断泉声在，风动
瑶花月满坛。”《赠僧》云：“曾开半偈雪山中，贝叶翻时理
尽通。般若常添持戒力，药叉谁筭念经功？云间晓月
应难染，海上孤舟自任风。长说满庭花色好，一枝红
是一枝空。”夫草泽间有隐逸得志者，以经籍自娱，诗
酒怡情，不耀文彩，不扬姓名，其趋附苟且，得无愧赧
唐山人乎？